同王適賦雪
作者：蘇轍
朝代：宋

paragraphs: 北風吹雨雨不斷，遍滿虛空作飛霰。
紙窗獨卧不成眠，茅屋無聲時一泫。
鳥烏錯莫寒未起，庭戶空明夜驚旦。
重樓複閣爛生光，絕澗連山漫不見。
夾砌雙杉洗更碧，滿田碧草埋應爛。
城中閉戶無履迹，市上孤烟數晨爨。
細排玉箸短垂檐，暗結輕冰時入研。
撥灰有客顧尊俎，迹兔何人試鷹犬。
未容行役掃車轂，應有老農歌麥飯。
一來江城若俄頃，四見白花飛面旋。
坐看酒甕誰敢嘗，歸踏冰泥屢成濺。
年來橋板斷不屬，莫出肩輿足憂患。
到家昏黑空自笑，訴婦勤勞每長嘆。
床頭有酒未用沽，囊裏無錢不勞算。
更令雪片大如手，終勝溪瘴長熏眼。
謁告猶能不出門，典衣共子成高宴。